277 Pater

Augustinus in *Sermone* *Domini* de modo sermonandi 2, dicit quod in veteri testamento Deus est Dominus propter seueram punicionem, sed in nouo testamento docuit discipulos voluntarie ipsum patrem, Matt. 6[:9]: *Sic* inquit *orabitis*: *Pater noster, qui es in cælis*, etc.

¶ Nam secundum Hillare, libro primo *De Trinitate*, Deus est nomine potestatis, Pater est nomine pietatis. In cuius figura, Luc. 15[:21] quando filius prodigus dixerat, *Pater peccavi*. Osculatus est eum. Vbi dicit Petrus Rauenum, quare non redimus ad Patrem, qui non dixit filio prodigo reuertenti, Vbi fuisti, Quid fecisti, Vbi deuenerunt que tulisti. Sed osculando dixit [Luke 15:22]: *Cito proferte stolam primam*, etc. Nam delicta non vidit vis amoris. Hec ille. Sic faciamus et nos, quia pro certo tempora nostra male expendimus. Dicamusque Patri, [Luc. 15:19]: *Jam non sum dignus vocari filius tuus*. Sicut Petrus qui crucifixus est pro te, aut sicut Paulus qui decapitatus est, sed fac me sicut vestrum de numero salvandorum.

¶ Nempe Deus, Deus more boni aucupis nititur filios auolantes reuocare cum reclamatorio proprii corporis in cruce rubricati, Osee [9:11]:

¶ *Ephraim … quasi avis avolavit*. Effraym interpretatur frugifer, designat abundantes in hoc seculo, qui Deum facile obliuiscuntur, secundum illud Deut. 32[:15]: *Incrassatus est dilectus, et recalcitravit*.

¶ Qua propter tutum foret nobis facere sicut pueri faciunt qui timentes sibi de verbere portant virgam ad patrem qua verberentur. Quo viso, pater miseretur. Si ergo patri carnali debentur /f. 86rb/ honor et amor, secundum illud Deut. 5[:16]: *Honora patrem tuum et matrem*, ut sis longeuus super terra. Et Deut. 27[:16]: *Maledictus qui non honorat patrem et matrem*. Et Eccli. 7[:29]: *Honora patrem tuum, et gemitus matris tuæ ne obliviscaris*. Multo magis ista debentur Deo Patri spirituali et ratione creationis generaliter, et ratione adopcionis spiritualiter, et ratione incarnacionis ac redempcionis singulariter, iuxta illud Mal. 1[:6]: *Si ego pater [sum], ubi est* amor *meus*? Vnde Chrisostomus, Homilia 18 *Super Mattheum*, ideo euangelium introducit similitudinem patrum et filiorum, ut si propter peccata desperamus, propter paternam bonitatem speremus. Inde est quod Eliseus videns magistrum suum tolli in area, 4 Reg. 2[:12]: *Clamabat: Pater mi, currus Israël, et auriga ejus*. Quod verbum pertractans Gregorius, *Super Ezechielem*, parte secunda, homilia 9, dicet quod ille dicebatur currus et auriga quia pater habet portare filium et agitare. Vnde Augustinus, *Epistula* 84, si Deum Patrem vocatis. Ad honorem patris venite, mores patris custodite, voluntatem patris implete, si uultis hereditatem eius optinere. Quia est filius contempnens patrem qui mereatur accipere hereditatem. Vnde Christus cum increparetur a patre suo putatiuo et a matre, Luc. 2[:49] respondit, *In his quæ Patris mei sunt, oportet me esse*? Vnde Eccli. 3[:7]: *Qui* honoret *patrem suum vita vivet longiore*.